AUC
Store norske leksikon,Historie,Verdens historie og samtidshistorie,Sør-Amerika,Colombias historie,Colombias samtidshistorie
De forente selvforsvarsstyrker i Colombia, AUC, var en høyreorientert paramilitær paraplyorganisasjon i Colombia. Organisasjonen ble dannet i 1997 for å konsolidere ulike paramilitære grupper som hadde dukket opp siden 1980-tallet, og var aktiv i den væpnede konflikten i Colombia fram til demobilisering i 2006. Medlemmer i AUC var kjent for sine brutale angrepsmetoder rettet mot antatte geriljasympatisører, blant annet Mapiripán-massakren (1997).
AUC rekrutterte tidligere soldater, politifolk og kriminelle i kampen mot geriljagruppene FARC og ELN. Organisasjonen var tungt finansiert av narkotikahandel, og ble av USA og EU klassifisert som en terroristorganisasjon. Fredsforhandlingene mellom regjeringen og AUC fikk et gjennombrudd i 2005. En omfattende avtale om avvæpning, delvis amnesti og omskolering ble vedtatt, og over halvparten av AUCs antatt 20 000 medlemmer leverte inn sine våpen. Loven som tillot denne demobiliseringen skapte kontrovers i inn- og utland. Flere menneskerettighetsorganisasjoner hadde kritisert den colombianske hæren for å tolerere AUC-operasjoner, og anså straffen som for mild. Les mer i Store norske leksikon Colombias samtidshistorie